Crvenkapica

(stvaralačko prepričavanje)

Crvenkapica je dobila novi motor, a budući da je nedavno položila vozački ispit, odlučila se provozati do svoje bake. Jedva je čekala da i baka vidi tog prekrasnog, crvenog zmaja. Odjednom se na putu stvorio vuk i dignuvši obje prednje šape u zrak, zaustavio je Crvenkapicu. Rekao joj je da mu se auto pokvario kraj obližnjeg puteljka i da je moli da ga malo pogura.

Crvenkapica je ostavila motor i krenula po šumskom putu ni ne sluteći da ju je vuk slagao. Vuk je istog trenutka zgrabio motor i krenuo do bake. Vuku je na putu ponestalo benzina pa je ostavio motor sa strane i zaustavio Gabrijelu koja je trčala na ski-rolerima te je zamolio bi li mu posudila malo te čudne skije jer se baš mislio učlaniti u TSK “Ravnogorac˝.

Naravno da mu je ona posudila rolere, a vuk je i nju nasamario jer je pobjegao poput zeca. Dok se vuk tako rolao, shvatio je da se zapravo ne zna zaustaviti pa se bacio u travu kraj ceste.

Tek je onda vidio da se izgubio. Izvadio je iz torbe svoj Iphone 6s koji mu je preko Google Maps odmah ucrtao put prema bakinoj kući. Začas je bio tamo. Odškrinuo je vrata, a baka ga nije čula jer je bila zaokupljena igranjem igrice Star Wars na Play Stationu 4. Vuk joj je prišao iza leđa i progutao je u jednom zalogaju kako bi on mogao što prije nastaviti i njemu omiljenu igricu.

U međuvremenu se Crvenkapica jako razbjesnila na vuka koji ju je prevario i još povrh toga ostavio motor bez benzina koji je baš jučer ponovno poskupio. Trčala je „ko` luda˝ prema bakinoj kućici. Kada je ušla i vidjela vuka odmah je znala da je pojeo baku jer baka svoj Play Station 4 nikome ne bi prepustila, a pogotovo ne njemu.

Crvenkapica ga je htjela pogoditi praćkom, ali ga je promašila. Vuk se okrenuo te je i nju pojeo. Kriknuvši, Crvenkapica je kao na toboganu skliznula u njegov želudac.

Ubrzo je domar Neno, koji je bio u obližnjoj šumi i lovio veprove, čuo krik. Potrčao je prema kući i odalamio vuka po glavi s drškom svoje puške. Raspario je vuku trbuh i tako spasio baku i Crvenkapicu. Vuku su napunili trbuh osama i bacili ga u rijeku.

Veseli što je sve dobro završilo, domar Neno napravio je selfie s bakom i Crvenkapicom i objavio na Instagramu. Nedugo zatim, dobili su prvi like, ali nažalost, od vuka što je značilo da je opet preživio! A ni mobitel mu se nije smočio!

Monika Komadina, 5.raz.